
REFERAT

privind prelungirea contractelor de închiriere pentru garajele aflate în proprietatea statului sau a Primăriei Municipiului Timişoara


Prin O.U.G. nr.8/11.03.2004 privind prelungirea unor contracte de închiriere, publicată în Monitorul Oficial al României nr.278/30.04.2004, s-a aprobat prelungirea pentru o perioadă de 3 ani a contractelor de închiriere privind garajele din proprietatea statului sau a unităţilor administrativ teritoriale, aflate în curs de executare la data intrării în vigoare a prezentei ordonanţe de urgenţă, care au expirat la data de 08.04.2004. Astfel, contractele de închiriere pentru aceste garaje au fost prelungite la cererea chiriaşilor până la 08.04.2007, dată până la care acestea s-au aflat în executare.

Prin H.G. nr.310/28.03.2007 s-a actualizat tariful lunar al chiriei în lei/mp. practicat pentru spaţiile cu destinaţia de locuinţe aparţinând domeniului public sau privat al statului ori al unităţilor administrativ teritoriale ale acestuia precum şi pentru locuinţele de serviciu, locuinţele de intervenţie şi căminele de salariaţi ale societăţilor comerciale, companiilor naţionale, societăţilor naţionale şi regiilor autonome, hotărâre prin care s-a actualizat inclusiv tariful de bază (lei/mp.) pentru suprafaţa garajelor.


Ca urmare a faptului că au fost actualizate aceste tarife s-a recalculat chiria aferentă pentru toate garajele aflate în proprietatea statului şi administrarea Primăriei Municipiului Timişoara, întocmindu-se fişe de calcul ale chiriei conform noilor prevederi legale.
Având în vedere faptul că la data de 08.04.2007 contractele de închiriere pentru garajele aflate proprietatea statului sau a municipiului Timişoara au expirat, prin H.C.L.M.T. nr.197/19.06.2007 durata acestora a fost prelungită până la data de 08.04.2009, la cererea chiriaşilor.

Prin O.U.G. nr.44/13.05.2009 privind durata unor contracte de închiriere pentru suprafeţe locative cu destinaţia de locuinţe, publicată în Monitorul Oficial din data de 19.05.2009 „durata contractelor de închiriere privind suprafeţele locative cu destinaţia de locuinţe, din proprietatea statului sau a unităţilor administrativ-teritoriale, reglementate de <LLNK 12004     8180 301   0 44>Ordonanţa de urgenţă a Guvernului nr. 8/2004 privind prelungirea duratei unor contracte de închiriere, aprobată prin <LLNK 12004   219 10 201   0 18>Legea nr. 219/2004, pentru care a operat tacita relocaţiune, în condiţiile prevăzute la art. 1.437 din Codul civil, este de 5 ani de la data intrării în vigoare a prezentei ordonanţe de urgenţă.

Ca urmare a celor arătate mai sus propunem emiterea unei hotărâri de Consiliu Local prin care să se prelungească durata contractelor de închiriere privind garajele din proprietatea statului sau a Primăriei Municipiului Timişoara, aflate în curs de executare la data de 08.04.2009, la cererea chiriaşilor, până la 19.05.2014, dată până la care au fost prelungite contractele de închiriere privind suprafeţele cu destinaţia de locuinţe proprietatea statului sau a Primăriei Municipiului Timişoara.


Prezenta propunere este motivată de faptul că prin O.U.G. nr.44/2009 au fost prelungite doar contractele de închiriere pentru suprafeţe locative cu destinaţia de locuinţe şi nu a fost emis până în prezent un alt act normativ care să prelungească durata contractelor de închiriere pentru suprafeţele cu destinaţia de garaj.

